Odôvodnenie

A. Všeobecná časť

Návrh vyhlášky Ministerstva spravodlivosti Slovenskej republiky o postupe pri overovaní osobných údajov na účely elektronického konania vo veciach obchodného registra sa do medzirezortného pripomienkového konania na základe splnomocňovacieho ustanovenia § 14 ods. 4 písm. a) zákona č. 530/2003 Z. z. o obchodnom registri a o zmene a doplnení niektorých zákonov v znení zákona č. 24/2007 Z. z. (ďalej len „zákon o obchodnom registri“). 

Zákon o obchodnom registri v § 5a ods. 2 ukladá tomu, kto podáva návrh na zápis do obchodného registra, návrh na zmenu zapísaných údajov v obchodnom registri alebo návrh na výmaz údajov z obchodného registra povinnosť „zabezpečiť overenie svojich osobných údajov na účely elektronického konania“, pričom v zmysle § 14 ods. 4 písm. a) postup pri overovaní osobných údajov podľa § 5a ods. 2 ustanoví všeobecne záväzný právny predpis, ktorý vydá Ministerstvo spravodlivosti Slovenskej republiky. Zákonná právna úprava teda predpokladá, že postup realizácie zákonom uloženej povinnosti ustanoví podzákonný právny predpis. Vzhľadom na skutočnosť, že súčasných právny stav podľa zákona č. 215/2002 Z. z. o elektronickom podpise a o zmene a doplnení niektorých zákonov v znení neskorších predpisov a s ním súvisiacich podzákonných predpisov neumožňuje overiť identitu fyzickej osoby podávajúcej návrh na zápis do obchodného registra elektronickými prostriedkami v takom rozsahu, aby na základe údajov z certifikátu verejného kľúča podľa § 6 tohto zákona bola táto identita nesporná na účely registrového konania (v rámci ktorej registrový súd musí preskúmať aj oprávnenie tejto osoby podať návrh na zápis), zákon o obchodnom registri ako predpoklad možnosti elektronickej komunikácie s obchodným registrom ustanovil v § 5a ods. 2 požiadavku na overenie osobných údajov tej osoby, ktorá bude elektronicky komunikovať s registrovým súdom a podpisovať, najčastejšie v právnom postavení splnomocnenca, návrhy na zápis do obchodného registra svojím zaručeným elektronickým podpisom. Toto overenie osobných údajov príslušnej osoby voči údajom obsiahnutým v certifikáte verejného kľúča sa podľa predloženého návrhu vyhlášky bude vykonávať v dvoch fázach:

•	prvou fázou je registrácia zaručeného elektronického podpisu na ústrednom portáli verejnej správy, ktorý slúži ako elektronická podateľňa (pozri § 2 písm. h) zákona č. 275/2006 Z. z. o informačných systémoch verejnej správy registri) prostredníctvo na to určeného registračného modulu, pričom ide o nevyhnutný predpoklad využívania zaručeného elektronického podpisu,  
•	druhou fázou je samotné overenie osobných údajov (tzv. spárovanie identity), ktoré sa bude realizovať overením osobných údajov pred ktoromkoľvek notárom a na podklade vyhotovenej notárskej zápisnice sa vykoná potvrdenie spárovania identity v rámci ústredného portálu verejnej správy prevádzkovateľom tohto portálu (Úrad vlády Slovenskej republiky). 

Vzhľadom na platnú zákonnú právnu úpravu (zákon č. 215/2002 Z. z. o elektronickom podpise v znení neskorších predpisov, zákon Slovenskej národnej rady č. 323/1992 Zb. o notároch a notárskej činnosti (Notársky poriadok) v znení neskorších predpisov) a jej očakávaný budúci vývoj je potrebné poznamenať, že navrhovaná vyhláška v sebe zahŕňa dočasné riešenie párovania identity, pričom pri vytvorení vhodných zákonných predpokladov v rámci novelizácie uvedených zákonov sa predpokladá, že párovanie identity bude zabezpečovať priamo notár, a to výlučne v elektronickej forme využitím svojho zaručeného elektronického podpisu priamo v rámci registračného modulu ústredného portálu verejnej správy, prípadne zavedením jednoznačného identifikátora fyzickej osoby a jeho uvádzania v rámci kvalifikovaného certifikátu verejného kľúča sa požiadavka na zabezpečenie párovania identity stane bezpredmetnou.  

Navrhovaná právna úprava predstavuje z pohľadu predkladateľa v súčasnosti optimálne riešenie overovanie osobných údajov v rámci existujúcich zákonných možností, čo však nevylučuje jej budúcu zmenu v zmysle vytvorenia podmienok na čo najmenej administratívne náročné využívanie elektronických služieb obchodného registra.    

Navrhovanú právnu úpravu nemožno vnímať len v kontexte procesnoprávnej úpravy zákona o obchodnom registri, prípadne Občianskeho súdneho poriadku, ale musí byť ponímaná aj v kontexte iných zákonných alebo podzákonných úprav, a to najmä právnej úpravy používania zaručeného elektronického podpisu. 

Návrh vyhlášky je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade aj s právom Európskych spoločenstiev a Európskej únie, ako aj so splnomocňovacím ustanovením príslušného zákona, na vykonanie ktorého sa táto vyhláška vydáva. 

Navrhovaná právna úprava nebude mať dopad na štátny rozpočet, rozpočty obcí alebo rozpočty vyšších územných celkov a nezakladá nároky na pracovné sily a organizačné zabezpečenie. Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie. 

DOLOŽKA ZLUČITEĽNOSTI
návrhu vyhlášky
s právom Európskych spoločenstiev a právom Európskej únie

1.	Navrhovateľ  vyhlášky: Ministerstvo spravodlivosti Slovenskej republiky

2.	Názov návrhu vyhlášky: Vyhláška Ministerstva spravodlivosti Slovenskej republiky o postupe pri overovaní osobných údajov na účely elektronického konania vo veciach obchodného registra 

3.	Záväzky Slovenskej republiky vo vzťahu k Európskym spoločenstvám a Európskej únii:
a)	problematika návrhu vyhlášky nie je predmetom Zmluvy o pristúpení, Aktu o podmienkach pristúpenia a Príloh k aktu o podmienkach pristúpenia,
b)	bezpredmetné.

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti. 

Doložka 
finančných, ekonomických, environmentálnych vplyvov
a vplyvov na podnikateľské prostredie a na zamestnanosť

1.	Návrh vyhlášky nezakladá nároky na verejné financie.

2.	Návrh vyhlášky nebude mať ekonomický dopad na obyvateľov, hospodárenie podnikateľskej sféry a iných právnických osôb.

3.	Návrh vyhlášky nebude mať vplyv na životné prostredie.

4.	Návrh vyhlášky nebude mať vplyv na zamestnanosť a nevyžiada si zvýšenie počtu zamestnancov.

5.	Návrh vyhlášky nebude mať vplyv na podnikateľské prostredie.

B. Osobitná časť

K § 1

Vymedzuje sa predmet právnej úpravy v nadväznosti na splnomocňovacie ustanovenie § 14 ods. 4 písm. a) zákona o obchodnom registri. 

K § 2

Vymedzujú sa niektoré pojmy zavádzané a používané v rámci návrhu vyhlášky v záujme ich jednoznačného výkladu a používania. 

Definícia navrhovateľa vychádza z § 5a ods. 2 a rozumie sa ním fyzická osoba, ktorá podáva návrh na zápis. Vychádzajúc z koncepcie zaručeného elektronického podpisu, tak ako ju upravuje zákon o elektronickom podpise, podávať návrhy na zápis v elektronickej podobe podpísané zaručeným elektronickým podpisom bude môcť len fyzická osoba, keďže zaručený elektronický podpis je spojený vždy len s fyzickou osobou. 

Charakteristika procesu overovania osobných údajov vychádza s problematiky popísanej vo všeobecnej časti dôvodovej správy. 

Registrácia certifikátu je potrebná z dôvodu jednoznačného spárovania identity uvedeného v certifikáte a v doklade totožnosti. Z uvedeného dôvodu je registrácia certifikátu prvotnou podmienkou úspešnosti procesu overenia. 

Na účely overenia sa navrhovateľ preukazuje dokladom totožnosti, ktorým bude spravidla občiansky preukaz. Právna úprava umožňuje použiť aj iný doklad totožnosti ako občiansky preukaz, avšak len v tom prípade, že tento doklad obsahuje osobné údaje uvedené v § 4 ods. 2. Osobitne je potrebné pristupovať k procesu overenia osobných údajov vo vzťahu k cudzím štátnym príslušníkom, a to najmä v prípadoch, kedy tieto fyzické osoby nedisponujú rodným číslom – k tomu pozri znenie § 3 ods. 2 písm. d).  

K § 3

Upravuje sa postup registrácie certifikátu. Registrácia bude prebiehať v rámci portálu, pričom jej základom je vyplnenie príslušného elektronického formuláru a jeho podpísanie zaručeným elektronickým podpisom navrhovateľa. 

Z podstaty § 5a ods. 2 vyplýva, že sa overujú osobné údaje navrhovateľa. Návrh vyhlášky expressis verbis ustanovuje osobné údaje, ktoré sú predmetom overenia. Ich rozsah je daný požiadavku na jednoznačnú identifikáciu používateľa zaručeného elektronického podpisu v záujme dosiahnutia spárovania identity. Právna úprava zohľadňuje aj tie prípady, kedy fyzická osoba nemá pridelené rodné číslo (napríklad cudzí štátny príslušníci). V tomto prípade sa navrhuje, aby rodné číslo bolo nahradené dátumom narodenia.   

Vzhľadom na to, že osobné údaje vyplňované do elektronického formulára budú spracované prevádzkovateľom portálu, je potrebné, aby prevádzkovateľ portálu disponoval súhlasom so spracovaním osobných údajov navrhovateľa uvedených v žiadosti. Z uvedeného dôvodu sa navrhuje ako jedna z obsahových náležitostí žiadosti aj súhlas so spracovaním osobných údajov. Zákon č. 428/2002 Z. z. o ochrane osobných údajov vyžaduje, aby bol súhlas so spracovaním osobných údajov udelený v písomnej forme. V rámci návrhu vyhlášky sa navrhuje, aby súhlas so spracovaním osobných údajov bude udelený jednak v elektronickej podobe (ako priama súčasť registračného formulára; k tomu pozri § 40 ods. 4 Občianskeho zákonníka v znení neskorších predpisov) a listinnej podobe (ako súčasť potvrdenia o registrácii; k tomu pozri tiež navrhovaný § 4 ods. 2) – zákonom predpokladaná písomná forma bude v oboch prípadoch zachovaná. 

Súčasťou registračného formulára bude aj prehlásenie navrhovateľa o pravdivosti údajov, ktoré v žiadosti uviedol. 

Po vyplnení požadovaných údajov navrhovateľ podpíše vyplnenú žiadosť svojim zaručeným elektronickým podpisom a prostredníctvom na to určenej funkcie žiadosť odošle na spracovanie. Po odoslaní žiadosti na spracovanie, portál automaticky vygeneruje potvrdenie o registrácii certifikátu, ktoré si navrhovateľ vytlačí v dvoch vyhotoveniach, resp. vytlačí tak, aby jedno vyhotovenie mohol zaslať prevádzkovateľovi portálu. Súčasťou tohto potvrdenia budú aj identifikátory samotného zaručeného elektronického podpisu, a to identifikačné číslo kvalifikovaného certifikátu verejného kľúča a vydavateľ tohto certifikátu. Tieto údaje budú do potvrdenia generované automaticky zo samotného certifikátu, a to na poklade podpísania žiadosti zaručeným elektronickým podpisom podľa navrhovaného § 3 ods. 5. 

Po vytlačení je potrebné, aby navrhovateľ žiadosť vlastnoručne podpísal. Vlastnoručný podpis sa vyžaduje najmä z dôvodu toho, aby prevádzkovateľ disponoval aj listinnou podobou súhlasu so spracovaním osobných údajov. 

K § 4

Ako už bolo naznačené vo všeobecnej časti dôvodovej správy, proces overenia osobných údajov na účely elektronického konania vo veciach obchodného registra sa bude realizovať v súčinnosti s notármi. Podstata činnosti notára v tomto prípade spočíva v osvedčení zhody osobných údajov uvedených v potvrdení o registrácii certifikátu a v doklade totožnosti. Vzhľadom na platnú zákonnú právnu úpravu činnosti notárov sa navrhuje, aby v tomto prípade išlo o osvedčenie iných skutočností v zmysle § 64 zákona č. 323/1992 Zb. o notároch a notárskej činnosti (Notársky poriadok) – podľa platnej zákonnej úpravy nemožno v tomto prípade využiť iný notársky úkon. Podstata osvedčovacieho notárskeho úkonu v tomto prípade spočíva v porovnaní osobných údajov. Priebeh tohto úkonu sa zachytí v súlade 
s § 64 cit. zákona v notárskej zápisnici. Takto vyhotovenú notársku zápisnicu navrhovateľ zašle spolu s vlastnoručne podpísaným potvrdením o registrácii certifikátu prevádzkovateľovi portálu, ktorým je Úrad vlády Slovenskej republiky. Ak notárska zápisnica osvedčuje zhodu osobných údajov, prevádzkovateľ portálu vykoná v rámci registračného modulu portálu spárovanie identity. Potvrdenie o spárovaní identity bude zaslané do eDesktopu navrhovateľa v rámci portálu. Týmto momentom môže navrhovateľ začať využívať elektronické služby obchodného registra, keďže povinnosť zabezpečiť overenie osobných údajov je splnená.    
K § 5

odsek 1 

Podstata overenia osobných údajov je narušená v prípade zmeny týchto osobných údajov, preto pre prípad, že dôjde k zmene týchto údajov v rámci registračného modulu, navrhovaná právna úprava predpokladá opätovné vykonanie procesu registrácie a overenia. 

K možnostiam zmeny osobných údajov ustanovených navrhovanou vyhláškou pozri napríklad zákon Národnej rady Slovenskej republiky č. 300/1993 Z. z. o mene a priezvisku v znení neskorších predpisov, zákon Národnej rady Slovenskej republiky č. 301/1995 Z. z. o rodnom čísle v znení neskorších predpisov 

Zmena osobných údajov môže mať za určitých okolností aj dopady na platnosť certifikátu; k tomu pozri § 22 ods. 1 písm. c.) zákona č. 215/2002 Z. z. o elektronickom podpise. 

odsek 2

Vzhľadom na to, že v rámci procesu overenia dochádza k spracovaniu osobných údajov, resp. celý proces overenia sa týka osobných údajov (§ 5a ods. 2 zákona o obchodnom registri) je potrebné zabezpečiť, aby bol celý mechanizmus overovania v súlade s požiadavkami kladenými na ochranu osobných údajov vyplývajúcich z príslušnej právnej úpravy. Z uvedeného dôvodu sa predpokladá udeľovanie súhlasu so spracovaním osobných údajov v rámci portálu jeho prevádzkovateľom. Vychádzajúc z podstaty inštitútu overovania osobných údajov, je nevyhnutným dôsledkom prípadného odvolania súhlasu so spracovaním osobných údajov skončenie platnosti registrácie certifikátu, čo bude mať za následok nemožnosť využívať elektronické služby obchodného registra. 

odsek 3 

Predmetné ustanovenie vo svojej podstate predstavuje logický a nevyhnutný záver vyplývajúci zo skutočností upravených právnych predpisoch v oblasti používania elektronického podpisu. Zákon o elektronickom podpise zaviedol inštitúty ako doba platnosti certifikátu (§ 6 ods. 3 písm. d) cit. zákona) a zrušenie platnosti certifikátu (§ 15 cit. zákona). V prípade, že nastane situácia, že skončí platnosť certifikátu (bez ohľadu na to, či z dôvodu plynutia času alebo zrušenia platnosti certifikátu oprávneným subjektom), overenie v zmysle navrhovanej vyhlášky sa stáva bezpredmetným, a preto je potrebné právna úprava túto skutočnosť náležitým spôsobom zohľadňovala. 

K § 7

Predmetné ustanovenie rieši situáciu, kedy fyzická osoba disponuje niekoľkými zaručenými elektronickými podpismi. V prípade, že chce v elektronickom konaní vo veciach obchodného registra využívať viac takýchto zaručených elektronických podpisov, právna úprava vyžaduje zabezpečenie overenia osobných údajov len pri jednom, resp. prvom z nich, pričom registráciu ostávajúcich certifikátov môže používateľ vykonať práve na základe registrovaného certifikátu. Procedúra overenia v zmysle navrhovaného § 5 sa pri ostatných certifikátoch nevyžaduje. 

Uvedený mechanizmus možno uplatniť taktiež v prípade exspirácie platnosti už raz zaregistrovaného certifikátu. To znamená, že ak sa blíži čas exspirácie platného certifikátu, ktorý bol zaregistrovaný, používateľ môže do momentu  exspirácie certifikátu (§ 6 ods. 3 písm. d) zákona č. 215/2002 Z. z. o elektronickom podpise) využiť tento „starý“ certifikát na registráciu nového certifikátu. Ak nedôjde k registrácii nového certifikátu starým certifikátom do momentu exspirácie platnosti starého certifikátu, v zmysle § 6 ods. 3 je potrebné vykonať procedúru registrácie certifikátu a overenia opätovne. 

K § 8

Navrhovaná účinnosť sa odvíja od účinnosti zákona č. 24/2007 Z. z., ktorým sa mení a dopĺňa zákon č. 530/2003 Z. z. o obchodnom registri a o zmene a doplnení niektorých zákonov v znení neskorších predpisov a o zmene a doplnení niektorých zákonov; k tomu pozri Čl. V cit. zákona.